xml version="1.0" encoding="UTF-8"?


Službeni list C 221/2023


| | | |
| --- | --- | --- |
| | | ISSN 1977-1088 |
| Službeni list Europske unije | | C 221 |
| European flag | | |
| Hrvatsko izdanje | Informacije i objave | Godište 66. 22. lipnja 2023. |

---

| | | |
| --- | --- | --- |
| Sadržaj | | Stranica |
| | IV.   Obavijesti | |
| | OBAVIJESTI INSTITUCIJA, TIJELA, UREDA I AGENCIJA EUROPSKE UNIJE | |
| | Europski parlament | |
| 2023/C 221/01 | [Plenarna Sjednica LXIX. COSAC-a – Stockholm, 14. – 16. svibnja 2023. – Doprinos LXIX. COSAC-a](http://publications.europa.eu/resource/uriserv/OJ.C_.2023.221.01.0001.01.HRV.xhtml) | [1](#C_2023221HR.01000101.doc) |

---

| | |
| --- | --- |
| HR | |

---

IV. Obavijesti

OBAVIJESTI INSTITUCIJA, TIJELA, UREDA I AGENCIJA EUROPSKE UNIJE

Europski parlament

| | | | |
| --- | --- | --- | --- |
| 22.6.2023 | HR | Službeni list Europske unije | C 221/1 |

---

PLENARNA SJEDNICA LXIX. COSAC-A

Stockholm, 14. – 16. svibnja 2023.

Doprinos LXIX. COSAC-a

(2023/C 221/01)

Ukrajina

| | | |
| --- | --- | --- |
| | (1) | COSAC pozdravlja brzu potporu i nepokolebljivu solidarnost koju međunarodna zajednica pokazuje Ukrajini od veljače 2022., kada je Rusija svoju ničim izazvanu i neopravdanu vojnu agresiju na Ukrajinu pojačala na invaziju velikih razmjera, kao i snažno jedinstvo koje je u tom pogledu pokazala Europska unija. |

| | | |
| --- | --- | --- |
| | (2) | COSAC poziva EU i njegove države članice da nastave pružati političku, financijsku, tehničku, vojnu i humanitarnu pomoć Ukrajini, poštujući pritom poseban karakter sigurnosne i obrambene politike određenih država članica. COSAC prepoznaje stalne sigurnosne prijetnje u crnomorskoj regiji i pomaže jačanju društvene otpornosti u Republici Moldovi. |

| | | |
| --- | --- | --- |
| | (3) | COSAC najoštrije osuđuje sveobuhvatnu rusku invaziju na Ukrajinu, što je očito kršenje Povelje Ujedinjenih naroda. Ujedno osuđuje sudjelovanje Bjelarusa u ruskoj vojnoj agresiji. COSAC ističe da je politika sankcija EU-a i dalje učinkovita mjera odvraćanja i prema Rusiji i prema Bjelarusu. |

| | | |
| --- | --- | --- |
| | (4) | COSAC potvrđuje svoju nepokolebljivu potporu neovisnosti, suverenitetu i teritorijalnoj cjelovitosti Ukrajine unutar njezinih međunarodno priznatih granica. |

| | | |
| --- | --- | --- |
| | (5) | COSAC ponavlja doprinos LXVIII. COSAC-a u Pragu i poziva na hitan i bezuvjetan prekid nezakonitih vojnih djelovanja Rusije i povlačenje svih ruskih snaga i vojne opreme s državnog područja Ukrajine. |

| | | |
| --- | --- | --- |
| | (6) | COSAC naglašava važnost rezolucije Opće skupštine UN-a o načelima Povelje Ujedinjenih naroda kojom se podupire sveobuhvatan, pravedan i trajan mir, uz puno poštovanje neovisnosti i teritorijalne suverenosti Ukrajine. |

| | | |
| --- | --- | --- |
| | (7) | COSAC pozdravlja i podupire rad svih aktera koji doprinose ponovnoj uspostavi, oporavku i obnovi Ukrajine. COSAC pozdravlja djelovanja koja se provode u vezi s upotrebom ruske zamrznute i imobilizirane imovine kako bi se pružila potpora obnovi Ukrajine. |

| | | |
| --- | --- | --- |
| | (8) | COSAC poziva sve relevantne dionike da uključe perspektivu rodne ravnopravnosti u sve napore u pogledu obnove, mira i sigurnosti. |

| | | |
| --- | --- | --- |
| | (9) | COSAC naglašava ključnu važnost daljnjeg jačanja pluralističke i uključive parlamentarne demokracije, poštovanja ljudskih prava, uključujući prava nacionalnih manjina, vladavine prava i neovisnosti pravosuđa. |

| | | |
| --- | --- | --- |
| | (10) | COSAC ističe važnost pozivanja svih na odgovornost koji su naredili i počinili ratne zločine ili druge iznimno teške zločine povezane s ruskom ratnom agresijom na Ukrajinu ili su sudjelovali u njima te u potpunosti podupire istragu Međunarodnog kaznenog suda u Ukrajini. |

| | | |
| --- | --- | --- |
| | (11) | COSAC pozdravlja napore za uspostavu odgovarajućeg pravosudnog mehanizma za istragu i kazneni progon osoba koje su sudjelovale u zločinima agresije u Ukrajini. U tom pogledu COSAC pozdravlja početak rada baze podataka s dokazima o najtežim međunarodnim zločinima (CICED) i uspostavu novog Međunarodnog centra za kazneni progon zločina agresije protiv Ukrajine (ICPA) u Eurojustu. COSAC u državama članicama podupire potpunu provedbu načela opće nadležnosti u cilju jačanja naših zajedničkih vrijednosti kojima se osuđuju kršenja ljudskih prava i zločini protiv čovječnosti. |

| | | |
| --- | --- | --- |
| | (12) | COSAC osuđuje deportaciju ukrajinske djece od strane Ruske Federacije. Također osuđuje kršenje prava deportirane ukrajinske djece na očuvanje njihova identiteta, kako je definirano u članku 8. Konvencije UN-a o pravima djeteta, kroz praksu prisilnog prihvaćanja ruskog državljanstva. |

| | | |
| --- | --- | --- |
| | (13) | COSAC pozdravlja i podupire tekući proces proširenja za Ukrajinu, zapadni Balkan, Moldovu i, u perspektivi, Gruziju, koji se temelji na ispunjavanju utvrđenih kriterija. COSAC naglašava da je stabilnost u susjednim zemljama EU-a ključna za stabilnost i blagostanje cijele Europe. |

Organizirani kriminal i korupcija

| | | |
| --- | --- | --- |
| | (14) | COSAC naglašava važnost pojačane suradnje i razmjene informacija na razini EU-a u borbi protiv prekograničnog organiziranog kriminala. COSAC pozdravlja koordinacijsku ulogu Eurojusta u tom pogledu i poziva na jačanje suradnje s trećim zemljama. |

| | | |
| --- | --- | --- |
| | (15) | COSAC pozdravlja inicijative koje su suzakonodavci poduzeli za sprečavanje i borbu protiv prekograničnog organiziranog kriminala te naglašava važnost njihove pravodobne provedbe. |

| | | |
| --- | --- | --- |
| | (16) | COSAC poziva na pojačano i učinkovito djelovanje protiv krijumčara migranata i trgovine ljudima, što predstavlja velik humanitarni i sigurnosni izazov za Uniju. |

| | | |
| --- | --- | --- |
| | (17) | COSAC pozdravlja nove inicijative za borbu protiv korupcije u svim područjima. Korupcija se mora smatrati organiziranim kriminalom. |

| | | |
| --- | --- | --- |
| | (18) | COSAC naglašava važnost rada na borbi protiv korupcije na nacionalnoj razini i razini EU-a, kao i suradnje s trećim zemljama. |

Jedinstveno tržište

| | | |
| --- | --- | --- |
| | (19) | COSAC se slaže s Komisijom da je jedinstveno tržište jedno od najvećih postignuća EU-a te naglašava njegovu važnost za razvoj i blagostanje EU-a u posljednjih 30 godina. |

| | | |
| --- | --- | --- |
| | (20) | COSAC naglašava da dobrobit ljudi ovisi o osnovnim uslugama koje dobro funkcioniraju, kao što su opskrba energijom, vodom i zdravstvenim uslugama, prijevoz i telekomunikacije. Trebalo bi se i dalje usredotočiti na uklanjanje prepreka na jedinstvenom tržištu, posebno u uslužnom sektoru. |

| | | |
| --- | --- | --- |
| | (21) | COSAC naglašava da je dobra ponuda vještina važna za konkurentnost Unije. COSAC stoga pozdravlja činjenicu da je 2023. proglašena „Europskom godinom vještina”. |

| | | |
| --- | --- | --- |
| | (22) | COSAC pozdravlja mjere kojima se može dodatno promicati zelena i digitalna tranzicija te kojima se može ojačati konkurentnost EU-a na globalnoj razini, uz istodobno osiguravanje njegove otvorene strateške autonomije. COSAC posebno pozdravlja mjere kojima se uzimaju u obzir mala i srednja poduzeća. |

| | | |
| --- | --- | --- |
| | (23) | COSAC naglašava da je jedinstveno tržište posljednjih godina bilo izloženo raznim krizama. Poremećaji u globalnim lancima vrijednosti tijekom pandemije doveli su do nestašice važnih proizvoda. Ruskim ratom u Ukrajini povećavaju se izazovi za jedinstveno tržište. Rat je doveo do velike energetske krize koja je pak dovela do viših cijena u većini područja. |

| | | |
| --- | --- | --- |
| | (24) | COSAC naglašava koliko je važno da EU i države članice, i u kriznim vremenima, nastave s uklanjanjem prepreka, smanjenjem birokracije, provedbom i primjenom postojećeg zakonodavstva te prilagodbom jedinstvenog tržišta današnjem modernom i digitalnom društvu kako bi se ispunila očekivanja građana i poduzeća. Jedinstveno tržište mora se i dalje prilagođavati novim izazovima, uz istodobno proširenje schengenskog područja na Rumunjsku i Bugarsku kako bi se dodatno konsolidirala suradnja i gospodarska otpornost EU-a. Te su komponente usko povezane s jačanjem vanjskih granica. |

Zelena tranzicija

| | | |
| --- | --- | --- |
| | (25) | COSAC pozdravlja napore za ostvarenje svih različitih elemenata paketa „Spremni za 55 %”. EU ima ambiciozne klimatske ciljeve koji su potrebni za suočavanje s budućim izazovima. |

| | | |
| --- | --- | --- |
| | (26) | COSAC pozdravlja rad na zelenoj tranziciji i naglašava da je potreban holistički pristup kako bi se stvorio održiv svijet. |

| | | |
| --- | --- | --- |
| | (27) | COSAC naglašava da EU ima središnju ulogu u zelenoj tranziciji i da mora biti predvodnik globalnih napora u području klime, istodobno prepoznajući važnost suradnje s trećim zemljama s obzirom na to da su klimatske promjene globalni izazov koji ne poznaje granice. |

| | | |
| --- | --- | --- |
| | (28) | COSAC naglašava da je zelena tranzicija nužan korak u smanjenju energetske ovisnosti EU-a, uz poštovanje kombinacije izvora energije svake države članice, te da se prijelaz mora ubrzati. |

| | | |
| --- | --- | --- |
| | (29) | COSAC napominje da zelena tranzicija uključuje i izazove i mogućnosti na svim razinama društva te poziva na to da bude popraćena odgovarajućom socijalnom i gospodarskom potporom. |

---